Aleksander Nevskij
Aleksander Nevskij var en russisk fyrste og helgen.
Aleksander Nevskij blev i 1236 taget til fyrste af Novgorod. Skønt han besejrede svenskerne ved Neva i 1240 (deraf navnet) og Den Tyske Orden i Slaget på isen ved Peipussøen i 1242, var hans position i Novgorod usikker. Han nåede imidlertid sammen med broderen Andrej til tops i fyrstehierarkiet pga. mandefald blandt fyrsterne under det mongolske erobringstogt.
I modsætning til Andrej allierede han sig — ligesom kirken — med mongolerne, der indsatte ham som storfyrste af Vladimir i 1252. Det blev Aleksander Nevskijs efterkommere, der som Moskvafyrster samlede Rusland. Dette bevirkede sammen med hans afvisning af et paveligt initiativ til kirkeunion, at han blev kanoniseret af den russiske kirke i 1547.
Aleksander Nevskij-kulten blomstrede op under både Peter den Store og Stalin. I 1938 filmatiseredes Slaget på isen i filmen Alexander Nevskij af Sergej Mikhajlovitj Eisenstein. Filmen betragtes som et hovedværk i sovjetisk filmhistorie, og Aleksander Nevskijs kamp mod tyskerne havde klare paralleller til den aktuelle nazistiske fare. Sergej Prokofjev skrev i nært samarbejde med Eisenstein musik til filmen. Prokofjev omarbejdede filmmusikken til en kantate, der fik sin førsteopførelse i Moskva i 1939.
Den Russiske Kirke i Bredgade i København er indviet til Aleksander Nevskij.